text: "Самоличността му наистина е почти загадка", казва анализаторът в Центъра за изследване на тероризма и въстанията на Ай Ейч Ес "Джейнс" Чарлз Листър.
  Сирийските държавни медии съобщиха миналата седмица, че Голани, известен и като емирът на "Джебхат ан Нусра", е бил убит в битка за крайбрежно укрепление на правителството на сирийския президент Башар ал Асад. Но бунтовниците отричат, определяйки информацията като пропаганда.
  Голани е толкова загадъчен, че никой не може да каже със сигурност какво е истинското му име. "Ал Голани" е военно прозвище, указващо, че той е родом от окупираните от Израел Голански възвишения.
  Роден в Сирия, той се присъединява към бунтовническото движение след като се преселва в Ирак, твърдят разузнавачи в региона.Там той израства в йерархията на Ал Каида и в крайна сметка се завръща в Сирия малко след като през март 2011 г. започва въстанието срещу Асад.
  Листър, който изучава сирийските бунтовнически бригади, казва, че е скептичен към информациите за смъртта на Голани. Ако те са верни, това би предизвикало оживени дискусии във форумите и платформите в социалните мрежи, ползвани от джихадисти. Въстаническите лидери в Сирия са съгласни.
  "Не сме забелязали нищо необичайно в редиците на "Джебхад ан нусра", което да наведе на мисълта, че водачът им е убит", казва Ислам Алуш, говорител на ислямистката организация "Джаиш ал ислам" (Армията на исляма), в която са обединени други подобни структури.
  Служители по сигурността в Ирак, Йордания и Ливан описват 39-годишния Голани като един от главните водачи на Ал Каида. Според двама високопоставени военни разузнавачи в Ирак той е бил учител по арабски, преди да се пресели в Ирак, където се присъединява към ислямските милиции и в крайна сметка става близък сътрудник на Абу Мусаб аз Заркауи - родения в Йордания лидер на бойната група на Ал Каида в Ирак.
  След като Заркауи беше убит при американски въздушен удар през 2006 г. Голани напусна Ирак, остана за кратко в Ливан, където предоставяше логистична подкрепа на бунтовническата група, възприела есктремистката идеология на Ал Каида "Джунд аш шам", твърдят разузнавачите.